b'\n_START_ARTICLE_\nVestskoven\n_START_PARAGRAPH_\nVestskoven er et kunstigt anlagt skovomr\xc3\xa5de p\xc3\xa5 ca. 13\xc2\xa0km\xc2\xb2 vest for K\xc3\xb8benhavn, prim\xc3\xa6rt beliggende i Albertslund Kommune. Anl\xc3\xa6ggelsen af skoven blev p\xc3\xa5begyndt i 1967, og hovedform\xc3\xa5let med etableringen af Vestskoven var at skabe et rekreativt omr\xc3\xa5de for de hastigt voksende byomr\xc3\xa5der p\xc3\xa5 K\xc3\xb8benhavns vestegn. Skoven str\xc3\xa6kker sig over 4 kommuner: Albertslund, H\xc3\xb8je T\xc3\xa5strup, Glostrup og Ballerup. Skoven omgiver de to landsbyer Risby og Hersted\xc3\xb8ster, begge i Albertslund Kommune._NEWLINE_Skoven er anlagt som et varieret landskab med \xc3\xa5ben skov, store sletter, kunstige bakkelandskaber samt h\xc3\xb8je, s\xc3\xb8er, stier og veje. Det meste af skoven er egeskov, men der er ogs\xc3\xa5 omr\xc3\xa5der med b\xc3\xb8g, ask, birk, ahorn, l\xc3\xb8n, el, lind poppel, l\xc3\xa6rk, gran og fyr. Af st\xc3\xb8rre dyr forekommer r\xc3\xa5dyr, r\xc3\xa6v og gr\xc3\xa6vling. Jordbunden er meget lerholdig og n\xc3\xa6ringsrig, og omr\xc3\xa5det har v\xc3\xa6ret dyrket siden bondestenalderen og lige indtil skovens anl\xc3\xa6ggelse. Fordi jorden har v\xc3\xa6ret dyrket s\xc3\xa5 l\xc3\xa6nge, er det sparsomt med forhistoriske fund._NEWLINE_Vestskoven er i dag et stort rekreativt naturomr\xc3\xa5de med b\xc3\xa5lpladser, Naturcenter Herstedh\xc3\xb8je, en naturskole, en vikingelandsby og Ole R\xc3\xb8mer museet som blev anlagt efter at man i 1978 fandt resterne af Ole R\xc3\xb8mers landobservatorium. Skoven er ogs\xc3\xa5 hjemsted for Herstedh\xc3\xb8je, Oxbjerget og Hvissingestenen. En mindre del af gr\xc3\xa6sstepperne afgr\xc3\xa6sses af Skotsk H\xc3\xb8jlandskv\xc3\xa6g.\n_START_SECTION_\nHistorie\n_START_PARAGRAPH_\nIdeen til Vestskoven g\xc3\xa5r tilbage til f\xc3\xb8r 2. verdenskrig, men landbrugskrise og siden 2. verdenskrig kom i vejen for finansieringen. I 1960\'erne k\xc3\xb8rte dagbladet Politikens sin \xe2\x80\x9dLad os plante et tr\xc3\xa6\xe2\x80\x9d kampagne, og Folketinget bevilligede penge til anl\xc3\xa6g af skoven. Desuden blev der indsamlet en sum penge fra offentligheden som gik til anl\xc3\xa6gget af det lille arboret "M\xc3\xb8nterne".\n_START_SECTION_\nRollespil\n_START_PARAGRAPH_\nVestskoven er hjemsted for rollespilsforeningen Tempus Vivo, tidligere Semper Ardens. Der er blevet spillet rollespil i Vestskoven siden 1996, og Vestskoven var et af de steder hvor dansk LARP (Live Action RolePlaying), tog sine f\xc3\xb8rste skridt til at blive en landsd\xc3\xa6kkende hobby. Der spilles stadig rollespil i Vestskoven den anden s\xc3\xb8ndag i hver m\xc3\xa5ned.'